runetrust/blame-folketinget-dk huggingface dataset:
Inger Støjberg (V), 2016-01-26:
For når der ikke er styr på de ydre europæiske grænser, vil vi blive presset, og vi vil i høj grad blive presset i Skandinavien – i høj grad også på grund af vores universelle velfærdsmodel og opholdsvilkårene helt generelt, som jo er gode, når man kigger på resten af Europa.
Henrik Frandsen (M), 2025-04-23:
Jeg spurgte egentlig bare – det var et meget simpelt spørgsmål – om ikke ordføreren kan bekræfte, at vi generelt har et godt samarbejde mellem ordførerne og klimaministeren, at vi har lavet rigtig mange gode aftaler indtil nu – at vi i tillid til hinanden har kunnet lave nogle virkelig gode gennemgribende aftaler.
Søren Søndergaard (EL), 2003-04-02:
Men det betyder også, at hvis det kurdiske folk ønsker at lave en selvstændig stat, skal de naturligvis have ret til det, ellers har de jo ikke retten til selvbestemmelse. Kan vi ikke få et lidt klarere svar fra udenrigsministeren på, om man vil støtte det kurdiske folks ret til selvbestemmelse, eller om man vil begrænse denne ret til selvbestemmelse.
Johs. Poulsen (RV), 2006-12-15:
Jeg vil også spørge hr. Steen Gade, om han er opmærksom på, at man forventer at have størstedelen af den viden, der skal ligge til grund for de nye indsatsplaner for 2010, allerede i 2007, og at det betyder, at man med de bidrag, som ligger fra flertallets side i betænkningen, kan indarbejde den.
Søren Søndergaard (EL), 2017-12-01:
Det grundlag kan så være, at EU siger, at det er i orden, og det kan være, at der er andre lande, der går med, og at man ændrer EU's regler; det kan også være, at EU siger: I kan rende og hoppe – I kan rende og hoppe – for det indre marked står over alt andet.
Simon Kollerup (S), 2021-10-12:
Med afsæt i det udspil, vi fra regeringens side har lagt frem, om at skærpe kravene til de sociale medier foreslår vi nu at skærpe kravene til markedsføring over for børn og unge, som er under 18 år, fordi vores yngre generationer hverken fysisk eller mentalt skal udsættes for markedsføring af produkter, som er skadelige for dem.
Kristian Jensen (V), 2017-12-22:
En af grundene til, at vi har haft en stigning i CO2-udledningen i Danmark, er, at danske virksomheder er kommet op i højere omdrejninger, og det er også, at der er blevet og på vej til at blive etableret datacentre rundtomkring, og der bliver nu bygget rigtig, rigtig meget mange steder.
Frank Aaen (EL), 1999-12-16:
Og i den forbindelse er vi selvfølgelig også glade for, at vi efterfølgende fik en aftale med regeringen, CD og SF om, at hædersgaven til modstandsfolk skulle hæves til det niveau, den oprindelig var på, og det svarer i dagens kroner til 12.000 om året, ikke engang noget stort beløb.
Kristen Touborg (SF), 1998-11-25:
I vedtagelsen opfordres regeringen til: »- at tage initiativ til, at der gennemføres et uvildigt europæisk forskningsprojekt for at skabe grundlag for en mere optimal og bæredygtig forvaltning af fladfiskebestanden i Nordsøen, herunder tilvejebringe dokumentation for bundtrawleres totale miljøpåvirkning, - i samarbejde med fiskerierhvervet og forskere at igangsætte initiativer og analyser, der i de kommende 2 år kan klargøre konsekvenserne af at gennemføre de vedtagne tekniske bevaringsforanstaltninger, - at styrke indsatsen for at fremme en bæredygtig fiskeripolitik både nationalt og internationalt i relation til selektive fiskeredskaber, maskemål, mindstemål og kvoter og for at fjerne discard-problemet, - i perioden frem til de nye reglers ikrafttræden at arbejde for at fastholde grænsen for trawlfiskeri med 80 mm-redskaber ved 55 grader nord og for at forøge maskemålet i dette fiskeri samt for at fastholde mindstemålet for rødspætter på 27 cm på basis af et nyt beslutningsgrundlag, som etableres inden for denne periode - og at arbejde for en præcis og balanceret definition af bæredygtighed og forsigtighed i forbindelse med Fiskeriforvaltningen«.
Jørn Jespersen (SF), 2002-11-22:
Så vi er altså glade for det her forslag, vi tror faktisk også, at Socialdemokratiets forslag er anledningen til, at regeringen har fået lavet et forlig med de pågældende organisationer, og dermed har forslaget jo allerede tjent et godt formål, nemlig at få regeringen lidt op i hastighed;
Karen Ellemann (V), 2008-05-20:
Jeg synes bestemt, det er relevant, at spørgsmålet om udvisningsreglerne også er til debat, og jeg er utrolig glad for det forslag til vedtagelse, som vi har fremsat, hvor det jo netop understreges, at regeringen vil undersøge, om reglerne for udvisning af kriminelle kan skærpes.
Søren Søndergaard (EL), 2003-05-21:
Men jeg synes, at fru Birthe Rønn Hornbechs indfaldsvinkel er interessant, nemlig at det er folketingsmedlemmerne, der skal komme med nyheder i denne her sag. Men det er jo ikke folketingsmedlemmerne, der har en forpligtelse til at undersøge denne her sag.
Svend Auken (S), 2000-05-22:
Det er ikke altid, man har grund til at være virkelig stolt af kongerigets indsats, men på det her område, hvor vi alle har en del af æren, synes jeg godt, vi kan glæde os over ikke bare en meget flot indsats, men også en række utrolig imponerende resultater, der er opnået i fællesskab takket være denne prioritering og takket være den kontinuitet, der har præget arbejdet.
Per Ørum Jørgensen (KF), 2008-02-19:
I Det Konservative Folkeparti ønsker vi at skabe de bedst mulige rammer for rigsfællesskabet og for alle borgere, og uanset om de er af dansk eller grønlandsk herkomst, skal de selvfølgelig have de bedst mulige rammer og de bedst mulige vilkår for at udfolde sig.
Marie Krarup (DF), 2021-02-10:
Derfor kan jeg slet ikke forstå, at regeringen ikke åbner sine øjne og ser på, hvad det er, man gør rundtomkring i andre lande, og måske forsøger at efterligne nogle af de mere vellykkede tiltag, sådan at vi kan få fokus på familier og vi dermed forhåbentlig kan gøre det nemmere for folk at sætte børn i verden og gøre det i en tidligere alder.
Karen Hækkerup (S), 2013-05-14:
De fleksible regler betyder også, at myndighederne efter et konkret skøn kan tage højde for, at gifte pensionister alligevel kan betragtes som enlige, hvis deres samliv efter en konkret vurdering anses for ophævet, f.eks. hvis den ene ægtefælle får ophold på et plejehjem.
Mohammad Rona (M), 2024-05-28:
Det er vigtigt at understrege – der er jo også flere ordførere, der gjorde meget godt opmærksom på det, og jeg vil sige, at hr. Kim Edberg Andersen sådan set gjorde meget opmærksom på det – at hvis man ikke er med i sådan et forslag her, kan det jo også være en form for magnet.
Ida Jørgensen (RV), 2004-11-16:
Så jeg kan sige, ligesom hr. Niels Helveg Petersen sagde sidst, at vi mener, at det er hovedreglen, at der skal være bopælspligt i helårsboliger, men vi er nu ikke helt sikre på, at vi skal gå videre med begrænsninger og restriktioner, men vi er selvfølgelig villige til at se på det under udvalgsarbejdet, hvis der dukker huller op, som vi synes er urimelige.
Martin Henriksen (DF), 2011-06-01:
Men hr. Morten Østergaard kunne måske også svare på noget helt andet: Hvordan tilrettelægger man at få gennemført »En Fair Løsning«, hvor jeg kan forstå at Socialdemokraterne ønsker at bekæmpe socialt bedrageri, bare ikke på den her måde, men på en måde, som vi ikke kan få oplyst hvad går ud på og hvad handler om?
Ole Sohn (SF), 2005-03-17:
Armslængde går jo ud på, at man beder faglig ekspertise om at gøre det, og vi har hele den her konflikt, fordi den her regering meget bevidst, givetvis i et forsøg på at harmonisere det sammen med andre EU-lande, forsøger at skabe en statslig styring eller en kommunal styring, en politisk styring af kunsten og kulturen.
Pia Gjellerup (S), 1999-03-25:
Et af de væsentligste formål med lovforslaget er, at Eksportkreditfonden som led i en styrket fokus på fremme af dansk eksport skal udvikles i retning af en mere virksomhedspræget finansiel institution, hvor organisationen under hensyn til overordnede erhvervs- og handelspolitiske målsætninger orienteres mere mod udviklingen i markedet, samtidig med at Eksportkreditfonden gives mulighed for at kunne handle hurtigt og ansvarligt på én og samme gang.
Thomas Adelskov (S), 2009-02-18:
Der skal ske modernisering af den offentlige sektor, sættes gang i ombygninger og byggeri af sygehuse, skoler, ældreboliger og daginstitutioner, gives tilbud til fyrede og fyringstruede om uddannelse og opkvalificering, så de igen kan komme i job, ske fremrykning af investeringer i den offentlige trafik og en bæredygtig infrastruktur og investeringer og tilskud til boligbyggeri og renovering både i det almene og det private byggeri.
Frank Aaen (EL), 1999-05-20:
Og jeg vil godt spørge den socialdemokratiske ordfører, om man har gjort sig overvejelser over konsekvenserne for hele det faglige system, for hele den danske model, at hver eneste gang nogle bruger retten, så er retten væk, for så griber man ind med en lov og forbyder en strejke, der er sat i gang efter alle regler.
Anders Fogh Rasmussen (V), 2005-05-31:
Nu har jeg i dag gjort rede for, hvad der er regeringens position, og hvad vi vil arbejde for op mod topmødet den 16.-17. juni, og det har jeg en klar fornemmelse af at der er opbakning til i den kreds af partier, vi normalt drøfter de spørgsmål med.
Ole Sohn (SF), 2003-04-29:
Derfor vil vi meget anbefale, at udenrigsministeren tager sagen op i regeringen i forhold til, at Danmark kan genoptage støtten til IRTC-centret, eller at man i hvert fald fastholder, at EU som minimum fortsætter den økonomiske støtte, plus selvfølgelig, at vi også politisk over for den chilenske regering rejser problemet med, at de ikke overholder FN's deklaration om torturofre.
Kaare Dybvad Bek (S), 2020-11-06:
Selv om det nu er nogle aarhusianere, der står her i salen og er lidt efter København, så tænker jeg jo, at man i den her tid måske også lige kan give lidt plads til hinanden og sige, at hvis man har den vurdering, så kunne det være, man også skulle give dem den sikkerhed i Københavns Kommune, uanset at man i Aarhus vurderer det på en anden måde.
Anne Paulin (S), 2020-06-12:
Som ministeren også var inde på, er det her et udspil, som vi er kommet med, og så må vi jo se, hvad vi kan gøre inde i forhandlingsrummet, også for at sikre, at vi går ud derfra med en enighed om, at vi er på vej i en meget ambitiøs retning, for så vidt angår havvind.
Anni Matthiesen (V), 2022-06-08:
Jeg har haft får, jeg har haft en gris, jeg fik lov til at få fra naboejendommen, og det var, simpelt hen fordi grisen der ikke havde det så godt, og nabomanden troede ikke på, at den overlevede, men jeg fik lov at tage den med hjem og fik den faktisk fodret op osv.
Keld Albrechtsen (EL), 2003-02-25:
Selv om det jo ikke engang er et acceptabelt niveau - naturligvis, for en ulykke er én for meget - så er situationen altså den, at hvis den målsætning bare nogenlunde skal opfyldes i perioden frem til 2012, skal der gøres mere på området og ikke mindre. Derfor er det jo forstemmende, at der så i dag kom et forslag til vedtagelse, der godkender regeringens passivitet på det her område.
Lars Løkke Rasmussen (V), 2009-10-08:
Derfor vil arbejdsløsheden stige en tid endnu, og derfor har vi behov for i den mellemliggende periode at have et stærkt fokus på det, som vil være et stigende arbejdsløshedstals største svøbe, nemlig risikoen for, at en generation ikke får ordentligt fodfæste på arbejdsmarkedet.
Hans Kristian Skibby (DF), 2009-05-14:
Endelig skal vi også ind og kigge på, hvordan det går med kommunernes indtægter fra dækningsafgifter på statslige ejendomme i kommunerne for at sikre, om det egentlig er rimeligt, at nogle kommuner får over 0,5 mia. kr. fra den konto, mens andre kommuner kan få under 300.000 kr.
Mette Gjerskov (S), 2005-05-24:
Det er jeg fuldstændig enig i må være en målsætning, som vi løbende har, men planen omkring en ændring i strukturen i Fødevarestyrelsen drejer sig bare om noget andet, den drejer sig om, at vi skal se på, om vi ledelsesmæssigt og administrativt kan gøre tingene mere enkelt, og at vi skal tilpasse laboratoriekapaciteten til det behov, der er.
Pia Christmas-Møller (KF), 2004-10-07:
Her er der virkelig behov for politik med visioner, værdier og vilje, og regeringen viser vejen med en række initiativer: vandmiljøplan III, skovrejsning, nationalparker, efterlevelse af internationale aftaler såsom Kyotoprotokollen, styrkelse af miljøteknologi osv.
Benny Engelbrecht (S), 2008-04-08:
Jeg skal lige for en god ordens skyld høre ministeren om den problemstilling, der er med hensyn til produkter, hvor batteriet er en naturlig del af selve produktet, og høre, om ministeren også er indstillet på, at vi skal finde nogle praktiske løsninger, så man kan aflevere dem på en god måde.
Aage Frandsen (SF), 2001-05-22:
SF synes også, at det er et udmærket initiativ, som nogle mennesker lokalt har taget med henblik på at etablere uddannelser, herunder en naturforvalteruddannelse i det sønderjyske, og skabe en sammenhæng, som det siges fra deres side, mellem de forskellige uddannelser i lokalområdet.
Irene Simonsen (V), 2002-04-30:
Vi skal sørge for, at billedpornografi helst kommer længst muligt væk fra børnehøjde, så forældrene i hvert fald har et frit valg om, hvad deres børn skal opleve, når de skal ind og handle. Hvad børnene så ellers kan opleve i alle de andre medier, kan ikke styres via lovgivning.
Jacob Buksti (S), 1999-01-20:
Jeg vil bare stilfærdigt bede Venstre overveje og diskutere det - hvad skal vi sige - hensigtsmæssige i, at man diskuterer alle forbeholdene på én gang, og overveje, hvorvidt det er særlig fremmende for, at man kan komme af med nogle af dem, hvis det er Venstres synspunkt.
Jesper Langballe (DF), 2006-10-27:
For Dansk Folkeparti har det fra første færd stået fast, at al tale om integration var meningsløs snak, så længe man ikke bremsede for tilstrømningen; at det med et billede, jeg ofte har brugt, svarede til, at et skib sprang læk og alle mænd styrtede til pumperne og pumpede løs, mens ingen bekymrede sig om at stoppe lækagen.
Per Ørum Jørgensen (KF), 2009-05-29:
Det er ikke for at forsinke debatten yderligere, men jeg synes, der måske er behov for at nuancere Det Konservative Folkepartis tilgang til det her spørgsmål, ikke mindst efter at min partifælle, hr. Helge Adam Møller, har været oppe at give udtryk for en del af det.
Christian Wedell-Neergaard (KF), 2007-09-11:
Jeg kan ikke forstå, at forhøjelsen af personfradraget på 1.000 kr. og det, at overførselsindkomsterne stiger med 0,6 pct. og beskæftigelsesfradraget forhøjes fra 2,5 til 4,25 pct., ikke er blevet fremdraget i debatten, for det er alt sammen med til at sikre, at de laveste indkomster også får gavn af denne skattepakke.
Sandra Elisabeth Skalvig (LA), 2024-11-14:
Men jeg bliver nødt til at spørge lidt ind til Socialdemokratiets holdning på det her område, for vi i Liberal Alliance har stillet et forslag i Københavns Borgerrepræsentation om, at kommunen ikke skulle stille svømmehaller til rådighed for pigesvømning, hvor kun mødre måtte overvære træningen, altså lige præcis det, som ordføreren for Socialdemokratiet i dag ligesom tordner imod.
Lars Løkke Rasmussen (V), 2002-12-04:
I den gældende lov om kunstig befrugtning er der jo en 2-års-grænse, og amterne har ønsket at få hævet grænsen fra 2 til 5 år med sigte på, at så har den kvinde, der er i behandling for barnløshed, mulighed for at få mere end ét barn.
Per Dalgaard (DF), 2004-10-19:
Derfor vil Dansk Folkeparti i udvalgsarbejdet se på, hvilke fordele dette lovforslag giver i forhold til allerede eksisterende love, og derefter afveje vores stillingtagen, selvfølgelig specielt set i lyset af, at bekæmpelse af organiseret kriminalitet og terrorisme er højt prioriteret hos os.
Hans Kristian Skibby (DD), 2024-01-24:
For hvis kompensationsmodeller er sådan nogle, der skal få folk til at lukke i, fordi de får nogle gode poser med nogle penge, eller hvad det nu kan være, så er det jo måske, jeg havde nær sagt, de forkerte instrumenter, man vælger at bruge over for de bemeldte borgere.
Jesper Langballe (DF), 2002-02-21:
Det har fru Elisabeth Arnold da fuldstændig ret i, heller ikke brevhemmeligheden er ét hundrede procent sikker, men breve har dog den fordel, at man kan se, om konvolutten har været åbnet eller ej, så jeg vil stadig væk sige, at der ikke er nogen trussel mod brevhemmeligheden, når det drejer sig om skrevet post, det er der i det andet tilfælde.
Jesper Petersen (S), 2018-05-09:
Det konkrete spørgsmål, jeg godt ville have skatteministeren til at svare på nu, er så, om han ikke mener, at der er en sammenhæng mellem det at sætte den form for målsætning, og så det, at den overhovedet kan lade sig gøre, altså det, at udrulningen overhovedet kan lade sig gøre, simpelt hen fordi vi har behov for at vise både befolkningen, men også vise producenterne og markedet, at det her er en udvikling, vi er interesserede i i Danmark, og at de skal få deres biler til at være til salg hos de danske bilforhandlere, og at det derfor er et vigtigt signal at sende.
Kim Edberg Andersen (NB), 2023-12-07:
Men er ordføreren ikke enig i, at vi alle sammen, dengang vi blev valgt ind, skrev under på grundloven, og at vi udelukkende repræsenterer vores egne holdninger, så at hvis man i dag vælger at stemme noget, er det eneste, man skal stå på mål for på det tidspunkt, sine egne holdninger?
Leila Stockmarr (EL), 2025-01-16:
Lad mig bare kort sige, at forslaget i sin essens handler om, at vi sætter en undersøgelse i gang for at undersøge mulighederne for at drage nytte af de store erfaringer og gode erfaringer, de har gjort sig i Skåne med at lave ét regionalt trafikselskab, og at vi ønsker at igangsætte en undersøgelse for at se på mulighederne for og fordelene ved at implementere det på hele Sjælland, altså noget, der faktisk ville passe til den nye regionsstruktur efter sundhedsstrukturreformen.
Pelle Dragsted (EL), 2025-05-20:
Jeg havde egentlig håbet, at jeg ikke behøvede at gå på talerstolen, men det kan simpelt hen ikke passe, at hverken ministeren eller en eneste ordfører vil gå herop og forsvare, at de ministre og folketingsmedlemmer, som fandt på den stigende pensionsalder for alle os andre, selv kan gå på pension som 60-årige, og forsvare, hvorfor de ikke vil støtte Enhedslistens ændringsforslag, som såre simpelt siger, at alle politikere og ministre, også dem, der fandt på den indekserede pensionsalder, som er det, der gør, at pensionsalderen for alle andre stiger, selvfølgelig også selv skal omfattes af de samme pensionsvilkår, som man har pålagt alle andre danskere.
Line Barfod (EL), 2003-01-31:
Derfor synes vi f.eks., man skal gøre det nemmere at komme ind i systemet, det skal blive sværere at falde ud af systemet eller blive smidt ud af systemet, og vi synes også, at man skulle hæve kontanthjælpen, så folk havde råd til at betale deres a-kasse-kontingent, også når de var på kontanthjælp.
Samira Nawa (RV), 2020-02-07:
Radikale Venstre har stemt for en rigtig god finanslov, som afskaffer uddannelsesloftet, som tager sig af den grønne omstilling, som er ansvarlig på en række områder, herunder også det økonomiske, og som giver tilskyndelse til, at virksomhederne kan hente udenlandsk arbejdskraft.
Samira Nawa (RV), 2024-12-12:
Jeg kender ellers ordføreren og hans parti som nogle, der stiller sig ved siden af Klimarådet og sammen med Radikale Venstre om, at det er vind- og solenergi, som vi skal satse på i Danmark, både fordi det tager kortere tid end at få etableret atomkraft i Danmark, og fordi det er billigere.
Keld Albrechtsen (EL), 2002-10-09:
Det fremgår af Jyllands-Posten den 4. oktober, at Socialdemokratiets repræsentant i EU-Konventet, hr. Henrik Dam Kristensen, nu er indstillet på, at forhandlingerne om en ny traktat skal ende med en regulær forfatning. Jeg har forstået, at det ikke hidtil har været statsministerens ønske, at det skulle være en regulær forfatning, vel også fordi det formentlig vil forudsætte en grundlovsændring.
Margrete Auken (SF), 2000-05-04:
Jeg synes, at det, at Grønland har brugt sin stærke position til at slås for de andre, som er i svage positioner, er godt, i stedet for at man sidder og siger: Fedt, nu har vi fået vores, nu går det godt, og nu går vi videre med vores detailproblemer - det var derfor, jeg blev lidt alarmeret før over Venstres ordfører - nu vil vi benytte den position, at vi kan pynte os af de lidelser, som folk har ude i verden, til at vi kan køre vores sager igennem.
Pernille Vermund (NB), 2022-01-28:
Nu har vi diskuteret beløbsgrænse i en del af den her værdidebat, og senest er ordføreren fra Radikale Venstre stemplet ind i den del af debatten, og det fremgår næsten af den radikale ordførers indlæg, som om den ordning, som vi i de borgerlige partier har fremlagt, skulle være ringere for dansk erhvervsliv end den ordning, som regeringen med de røde støttepartier har fremlagt, og som man har tilsluttet sig.
Martin Henriksen (DF), 2008-06-12:
Derfor vil vi gerne appellere til regeringen om hurtigst muligt at få lukket hullet ved eventuelt at forbyde den fremgangsmåde, som allerede er blevet brugt, eller ved at sikre, at et undervisningssted skal have sit eget distrikt, ligesom en skole skal, så det frie skolevalg bevares for forældre og elever.
Birthe Rønn Hornbech (V), 2002-04-09:
jo, at det er så vigtigt at skelne mellem dette på den ene side at kriminalisere i modsætning til at modsige, og så netop på den anden side at få sagt: Jamen det, at man ikke ønsker kriminalisering, er ikke det samme, som at alt er tilladt; tværtimod bliver der så større mulighed for at tage afstand.
Claus Hjort Frederiksen (V), 2003-03-19:
Jeg ville ønske, at jeg kunne, men jeg må desværre konstatere, at den nuværende økonomiske situation er præget af afmatning, stagnation, og alle økonomer, der udtaler sig om denne sag, er enige i, at den usikkerhed, der er omkring Iraksituationen, gør, at virksomhederne er tilbageholdende med at foretage investeringer, og at omkostningerne bl.a. i form af en høj oliepris gør, at det er sværere at producere og have en fremtidstro på markedet. Jeg håber, at vi, så snart denne her situation er afklaret, kan få et overblik over, om der er sket en permanent skadevirkning på det her område, og hvis der er, hvad vi så skal gøre.
Lars Boje Mathiesen (NB), 2022-04-21:
Den anden ting er: Anerkender ordføreren, at det her med de 1.400 kr., som rammer ganske almindelige familier, faktisk vender den sociale pil nedad, altså at sådan en afgift på en bankkonto eller et øget gebyr faktisk rammer dem, som har lavere indkomster, hårdere end dem, som har højere indkomster?
Trine Pertou Mach (EL), 2024-10-23:
Det er godt at høre, at udenrigsministeren tager klart afstand fra det angreb på FN og også tidligere har gjort det, og at han også erklærer det for fuldstændig uacceptabelt, og det er godt at vide, at det selvfølgelig også er blevet diskuteret på EU's udenrigsministermøde i sidste uge.
Morten Messerschmidt (DF), 2006-04-19:
Eller man kunne spørge på en anden måde: Lever fru Lone Dybkjær i den verden, at alle politikere rundtomkring i EU er lige så fidele over for EU, som fru Lone Dybkjær selv er det, altså at man overhovedet ikke kan få en afgørelse fra EU, uden at man bare skal blæse en fanfare og i øvrigt være glad for, at sådan bliver det, og ikke foretage sig noget nævneværdigt for at kritisere, at vi faktisk står over for en situation, hvor hele den retsstatstanke, som EU er bygget op på, nemlig at det skal være politikere, der træffer politiske afgørelser, og dommere, der træffer juridiske afgørelser, er under pres, er under angreb?
Inge Dahl-Sørensen (V), 2003-01-23:
Jeg vil næsten tro, at selv om vi lavede lovgivningen anderledes, ville der bare blive opfundet nogle andre problemer. Jeg glæder mig til den undersøgelse, som Justitsministeriet og justitsministeren har sat i gang, for det kan da være, at vi så bliver lidt klogere, og i Venstre er vi enige i det, justitsministeren også sagde: der skal ske